2018-05-23

**Pranešimas žiniasklaidai**

**LE 2030: žalia, išmani, globali energetika Lietuvai sukurs 1,6 milijardo eurų grąžą**

Per ateinančius dvylika metų valstybės kapitalo energetikos bendrovė „Lietuvos energija“ planuoja iš esmės transformuotis: didins gamybos pajėgumus žaliojoje energetikoje, plėsis į tarptautines rinkas, kurs ir diegs inovacijas energetikos sektoriuje. Visa tai bus įgyvendinant bus užtikrinta stabili grąža, kuri sieks 1,6 milijardo eurų per 2018-2030 metus ir išlaikyta geriausia kaina ir kokybė klientams.

„Visa apimanti šios patvirtintos strategijos idėja yra stabilios kapitalo grąžos Lietuvai užtikrinimas per veiklas, išvystytas užsienio rinkose. Džiaugiuosi, kad viena iš pažangiausių valstybės kapitalo įmonių Lietuvoje imasi didelio masto plėtros ir pristato konkrečius žingsnius, kaip tai pasieks. Inovacijos, atsinaujinanti energetika ir žalioji ekonomika – visų mūsų kryptis ateičiai“, – teigia finansų ministras Vilius Šapoka, kurio vadovaujama Finansų ministerija yra pagrindinė „Lietuvos energijos“ akcininkė.

Didžiausias dėmesys įgyvendinant naująją „Lietuvos energijos“ strategiją bus skiriamas tvariai plėtrai tarptautinėje rinkoje, atsinaujinančios energijos gamybos vystymui, kokybei ir efektyvumui bei skaidrumui. Strategija apima energetikos infrastruktūros, žaliosios generacijos plėtrą vystant globalų įmonės ir visos šalies konkurencingumą, komercinės organizacijos sukūrimą ir naujų energetikos paslaugų platformų bei energetikos technologijų kompetencijų centro išvystymą. Per tvarią plėtrą bus siekiama kokybės ir efektyvumo gerinant klientų aptarnavimą, infrastruktūros kokybę, toliau gryninant grupės veiklas, užtikrinant stabilią grąžą valstybei ir laikantis aukščiausių veiklos skaidrumo standartų. Naujosios strategijos įgyvendinimas „Lietuvos energijos“ grupei padės išlaikyti vienas geriausių energijos skirstymo paslaugų kainų Europos Sąjungoje.

„Lietuvos energijos“ planai auginti veiklą tiek Lietuvoje, tiek ir už jos ribų, atneš sėkmę ne tik organizacijai, bet ir visai šaliai. Manome, kad „Lietuvos energija“ turi tam reikalingą potencialą ir pasiryžimą bei visas kompetencijas ir resursus įgyvendinti tokio dydžio projektus. Strategijoje iškelti ambicingi plėtros tikslai yra pamatuoti ir pasiekiami Lietuvos energetikos sektoriui dalyvaujant pasaulinėje energetikos transformacijoje“, – sako šiandien strategiją patvirtinusios „Lietuvos energijos“ stebėtojų tarybos pirmininkas Darius Daubaras.

Lietuvos energetikos sistemos stiprinimas išliks vienas iš svarbiausių grupės tvarios plėtros prioritetų. Planuojama, jog per ateinančius metus įmonė užtikrins Lietuvos energetikos sistemos generacijos dalies pasirengimą sinchronizacijai. Didinant Lietuvos strateginės galios portfelį, bus išplėsta Kruonio hidroakumuliacinė elektrinė ir pastatyta naujų energijos gamybos agregatų. Planuojama, jog grupės investicijos per 12 metų sieks 6 milijardus eurų. Didžioji dalis jų bus nukreipta į išmaniąją ir žaliąją energetiką. Skaičiuojama, kad pusė vertės, kurią sukurs „Lietuvos energijos“ grupė, bus uždirbta iš žaliosios energetikos, užsienio rinkose ir iš valstybės nereguliuojamų, komercinių veiklų.

„Tikime nauja, ambicinga „Lietuvos energijos” vizija – tapti globaliai konkurencinga energetikos bendrove, sukuriančia vertę Lietuvai. Tvari plėtra – esminis šios strategijos variklis. Plėsimės ne tik Lietuvoje, užkariausime naujus energetikos veiklos plotus artimiausiose šalyse, o vėliau ir likusioje Europoje. Pusė to, ką uždirbsime per dvylika metų bus uždirbta iš mūsų veiklos tarptautinėse rinkose ir sugrąžinta Lietuvai“, – sako Darius Maikštėnas, „Lietuvos energijos“ valdybos pirmininkas ir generalinis direktorius.

Tarptautinės plėtros keliu nuo šiol eisianti „Lietuvos energija“ kurs aukštos pridėtinės vertės produktus ir paslaugas, savo žinias įdarbins kitose valstybėse, sukaupta patirtimi vystys naujus verslus ne tik Lietuvoje, bet ir užsienyje. Planuojama, kad pusė dividendų, kuriuos grupė uždirbs 2030 metais bus gauta iš veiklos užsienyje, tokiu būdu valstybės biudžetas bus papildytas konkurencingose užsienio rinkose uždirbtu pelnu. „Lietuvos energija“ kurs ateities energetiką, darydama ją lengvą, nematomą, žalią, išmanią ir globalią.

**Daugiau informacijos:**

Laura Šebekienė,

laura.sebekiene@le.lt, +370 633 99940,

„Lietuvos energijos“ Korporatyvinės komunikacijos tarnyba